REGULAMENTUL (CE) NR. 129/2009 AL COMISIEI
din 13 februarie 2009
de modificare a Regulamentului (CE) nr. 197/2006 cu privire la validitatea măsurilor tranzitorii referitoare la alimente vechi
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1774/2002 al Parlamentului European și al Consiliului din 3 octombrie 2002 de stabilire a normelor sanitare privind subprodusele de origine animală care nu sunt destinate consumului uman (1), în special articolul 32 alineatul (1),
întrucât:
(1)
Regulamentul (CE) nr. 1774/2002 introduce un cadru general pentru colectarea, utilizarea și eliminarea subproduselor de origine animală.
(2)
Regulamentul (CE) nr. 197/2006 al Comisiei din 3 februarie 2006 privind măsurile tranzitorii, în temeiul Regulamentului (CE) nr. 1774/2002 cu privire la colectarea, transportul, tratarea, utilizarea și eliminarea alimentelor vechi (2) stabilește un număr de măsuri tranzitorii care urmează să expire la 31 iulie 2009.
(3)
Comisia a adoptat o propunere de revizuire a Regulamentului (CE) nr. 1774/2002 (3). În prezent, propunerea face obiectul examinării de către legislatori, iar regulile privind alimentele vechi și dovezile științifice disponibile referitoare la riscurile generate de subprodusele de origine animală de acest tip vor fi analizate în acest context. Prin urmare, este necesară prelungirea perioadei de validitate a măsurii tranzitorii actuale, astfel încât regulile actuale privind alimentele vechi să se aplice în continuare, până în momentul adoptării de noi reguli.
(4)
Având în vedere data propusă de Comisie pentru punerea în aplicare a regulamentului revizuit privind subprodusele de origine animală, este necesară prelungirea perioadei de validitate a Regulamentului (CE) nr. 197/2006 până la 31 iulie 2011.
(5)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
La articolul 5 din Regulamentul (CE) nr. 197/2006, data de „31 iulie 2009” se înlocuiește cu data de „31 iulie 2011”.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 13 februarie 2009.